Bybelskool » Psalm 119:113-120 – SAMEK – Ontsag vir God se woord bring ondersteuning en onderskraging
Die vyftiende deel van hierdie Psalm onderstreep die krag van God beide om te ondersteun en onderskraag sowel as om te verwerp en verwyder. God se openbaring struktureer die werklikheid op 'n omvattende manier. Hy bepaal wat gebeur. Hy doen wat Hy openbaar. Hy self is getrou aan wat Hy sê, soos die Psalmis dit hier uitdruk met die woorde wet, woord, bevele/gebooie, voorskrifte, bepalings/verordeninge en beslissings/bepalings – ses van die woorde wat in die Psalm daarvoor gebruik word.
Om die openbaring van God met alles wat in jou is, na te volg, is dus nie net die beste pad nie. Dit is die enigste pad wat jy kan volg. Jou liefde vir God se openbaring, moet opgevolg word, en word verdiep deur, jou uitvoering en nakoming daarvan in die fynste detail. Hy is 'n skuilplek en 'n skild, 'n plek van veiligheid en beskerming. Sy woorde is 'n huis om in te woon.
Dit is daarom dat die kontras tussen die gelowiges en die goddeloses geteken word in vers 117-118 deur te wys op die plek wat hulle aan God se openbaring in hulle lewe gee. Die Psalmis verklaar onomwonde dat hy voortdurend aan God se voorskrifte wil aandag gee. Die teenoorgestelde is waar van die goddeloses van die aarde wat van God se voorskrifte afdwaal.
Nog erger is mense wat dubbelhartig is, d.w.s. huigel. Mense wat op die oog af instemming betuig met die woord van God, maar hulle lewens nie daardeur laat bepaal nie. Mense wat hoor, maar nie doen nie, soos Jesus en Jakobus lank hierna uitspel.
Jesus som die Bergrede op met die voorbeeld van die onverstandige man wat sy huis op die sand gebou het en nie kan standhou in die reën nie versus die verstandige met sy huis op die rots wat Jesus se woorde navolg (Matt. 7:24-27 – vgl. my bydrae Matteus 7 – Jesus fokus op die vrug van geregtigheid).
Jakobus spel die gevolge uit van mense wat hoor en nie doen nie met die voorbeeld van die man wat in 'n spieël na homself kyk, maar dan vergeet hoe hy gelyk het (Jak.1:19-27). Trouens, Jakobus gaan aan om hierdie ongelooflike belangrike seën uit te spreek – en let op dat hy steeds van God se wet praat wat vrymaak: "Maar wie diep in die volmaakte wet van vryheid inkyk en daarby bly, sal geseënd wees in wat hy doen, omdat hy nie 'n vergeetagtige hoorder is nie, maar 'n doener wat sy werk doen." (Jak. 1:25 –vgl. my bydrae Jakobus 1:19-2:26 – Doen wat die woord sê).
Sulke mense staar verwerping en verwydering in die oë, sê Psalm 119: "soos metaalskuim verwyder U al die goddelose van die aarde." (119:119). Jy kan nie na God se woorde luister en dit nie doen nie. Dit is die dood in die pot vir jou lewe. En, sê die Psalmis, jy moet jou afskei van mense wat kwaaddoen, sodat jy die openbaring van God kan nakom.
Die Psalm ontlok in my dieselfde ontsag vir God se woord as wat ek in die Psalmis raaksien: "My lyf bewe omdat U vrees inboesem;" (119:120). Dit ontlok ook in my dieselfde gebed: "Ondersteun my, soos U beloof het, sodat ek kan lewe; laat my nie beskaamd staan oor my hoop nie. Onderskraag my, sodat ek verlos kan word" (119:116-117). Ondersteuning en onderskraging. My gebed vir dié dag terwyl ek die wil van die Here soek en doen.